ΣΚΑΚΙΣΤΙΚΟΣ ΟΜΙΛΟΣ ΙΚΑΡΙΑΣ

Δελτίο τύπου 140611
Με αγώνες για παιδιά αρχίζει φέτος ο «Ίκαρος»
Πρωτάθλημα Παίδων-Κορασίδων Ικαρίας θα οργανωθεί στον Άγιο Κήρυκο από 6 μέχρι και 8 Ιουλίου, δηλαδή το τριήμερο πριν από την έναρξη του Ανοιχτού Διεθνούς Πρωταθλήματος Αιγαίου «Ίκαρος 2001». Το Πρωτάθλημα Παίδων-Κορασίδων θα διεξαχθεί με μειωμένο χρόνο σκέψης και θα πάρουν μέρος αγόρια και κορίτσια που διαμένουν ή κατάγονται από την Ικαρία. Σχετικό πρόγραμμα θα ανακοινωθεί σύντομα. 

Θα ακολουθήσει, από 9 μέχρι και 17 Ιουλίου το Ανοιχτό Διεθνές Πρωτάθλημα Αιγαίου, στο αναμένονται πολλοί σκακιστές και σκακίστριες από την Ελλάδα και από ξένες χώρες.

Έως τώρα έχουν εκδηλώσει ενδιαφέρον οι γκραν μετρ Αντριασιάν (Αρμενία, 2640), Πετροσιάν (Αρμενία, 2634), Μοραντιαμπάντι (Ιράν, 2536), Ζαγκρεμπέλνι (Ουζμπεκιστάν, 2485), Γκάνε (Ιράν, 2316), οι γκραν μετρ γυναικών Μπερζίνα (Λετονία, 2318), Βιλέρτε (Λετονία, 2155) και άλλοι τιτλούχοι. 
Η αναχώρηση των παικτών από το λιμάνι του Πειραιά προγραμματίζεται για την Παρασκευή 8 Ιουλίου, ώρα 21.30, με το πλοίο «Νήσος Μύκονος». Η εταιρεία  Hellenic Seaways (http://www.hellenicseaways.gr/), χορηγός των εκδηλώσεων «Ίκαρος 2011», θα γνωστοποιήσει τις επόμενες ημέρες τις εκπτώσεις προς τους σκακιστές και τα οχήματά τους.

Το Σάββατο 9 Ιουλίου, στις 19.00, εκπρόσωπος του Δήμου  Ικαρίας θα κηρύξει την έναρξη των αγώνων και θα ακολουθήσει ο πρώτος γύρος. Οι αγώνες θα διεξάγονται κάθε απόγευμα στο Αθλητικό Κέντρο Αγίου Κηρύκου (την Δευτέρα 11/7 προβλέπεται επιπλέον και πρωινός γύρος, ενώ το Σάββατο 16/7 οι αγώνες θα γίνουν μόνο πρωί) και την Πέμπτη 14/7 (ώρα έναρξης 11.00, προβλεπόμενη ώρα λήξης 15.00) θα διεξαχθεί το Μεσογειακό Ομαδικό Ράπιντ.
Στις παράλληλες εκδηλώσεις εντάσσονται και συναντήσεις μεταξύ μεγάλων και μικρών σκακιστών, στην υπαίθρια σκακιέρα, κάτω από το παλιό δημαρχείο. 
Οι βραβεύσεις, καθώς και το αποχαιρετιστήριο τουρνουά μπλιτς, θα γίνουν το πρωί της Κυριακής 17/7. Το απόγευμα της ίδιας ημέρας (16.00) θα αναχωρήσουν οι σκακιστές για τον Πειραιά (προβλεπόμενη άφιξη λίγο πριν από τα μεσάνυχτα.    

Η φετινή διοργάνωση διευκολύνει τους εργαζόμενους, αφού θα δαπανήσουν από την κανονική τους άδεια μόνον μία εργάσιμη εβδομάδα.

Όσοι ενδιαφέρονται να συμμετάσχουν θα πρέπει να στείλουν σχετικό μήνυμα στο ηλεκτρονικό ταχυδρομείο της διοργάνωσης (ikaroschess@gmail.com), ή να τηλεφωνήσουν  στους σκακιστές που έχουν επιφορτιστεί με τα οργανωτικά θέματα (Δημήτρης Καπαγιαννίδης, τηλ. 6947-829772 και Αγγελική Σιάκα, τηλ. 6977-730286).

